**NOTĂ INFORMATIVĂ**

**la proiectul hotărîrii Guvernului cu privire la modificarea și completarea anexei nr.1 și nr.2 din Hotărîrea Guvernului nr.765 din 18 septembrie 2014**

Prezentul proiect de hotărîre a Guvernului cu privire la aprobarea completărilor ce se operează în anexa nr.1 și nr.2 din Hotărîrea Guvernului nr.765 din 18 septembrie 2014 cu privire la aprobarea listei documentelor de călătorie acceptate pentru traversarea de către străini a frontierei de stat a Republicii Moldova, este elaborat ca urmare a actualizării în iulie 2015 a Documentului nr.9303 a Organizației Internaționale a Aviației Civile, precum și aprobării Hotărîrii Guvernului nr.598 din 16 mai 2016 pentru inițierea negocierilor și aprobarea semnării Acordului dintre Guvernul Republicii Moldova și Organizația Internațională a Poliției Criminale – INTERPOL (OIPC INTERPOL) cu privire la recunoașterea documentului de călătorie INTERPOL.

Astfel, prin documentul Organizației Internaționale a Aviației Civile, au fost actualizate specificațiile actuale ale OACI pentru pașapoarte, vize și cărți de identitate mecanolizibile, folosite la traversarea frontierei, astfel încît, Carta de identitate de formatul ID1, ID2, inclusiv biometrică, se completează cu formatul „TD-1 și TD-2”.

Totodată, proiectul vine să completeze lista documentelor de călătorie emise de organizațiile internaționale, acceptate de Republica Moldova, care permit trecerea frontierei de stat, cu două documente noi, eliberate de către OIPC INTERPOL, și anume *e-Passport Booklet (*pașaport biometric*) și e-Identification Card* (carte de identitate biometrică).

Prin modificarea respectivă, se urmărește accelerarea trecerii frontierei de stat de către oficialii desemnați pentru îndeplinirea sarcinilor aferente domeniilor INTERPOL prin acordarea posesorilor documentelor de călătorie INTERPOL a unui statut special de vize (scutirea de vize sau viză la sosire), fapt ce va contribui considerabil la securizarea frontierelor, prin cooperarea, prevenirea și combaterea migrației ilegale și criminalității internaționale.

În scopul asigurării transparenţei în procesul decizional, proiectul este plasat pe pagina oficială a Ministerului Afacerilor Interne, la rubrica „Transparenţa” directoriul Consultări publice /Organizarea consultărilor publice.

Totodată, ținem să menţionăm, că implementarea proiectului se va efectua în limitele mijloacelor financiare stabilite în bugetul de stat şi nu va necesita cheltuieli financiare suplimentare.

**Viceministru Dorin PURICE**